text: [{"text_idx": "#000005", "text": "Sagad nga ginahimong rason sa mga unibersidad sa pagtaas mao ang kinatibuk-ang pagsaka sa presyo sa mga palaliton ug alang sa sweldo sa mga magtutudlo ug uba pang empleyado. Apan ang tinuud, gipatas-an ang twisyon ug uban pang balayronon sa ngalan sa ganansya."}, {"text_idx": "#000007", "text": "Misaka usab og 55.72% ang netong kita sa Far Eastern University niadtong 2022 ngadto sa \u20b11.538 bilyon. Luyo niini, nagpetisyon kini alang sa 4% nga pagsaka sa twisyon alang sa tuig 2023. Ang FEU gipangulohan ni Aurelio Montinola III, usa ka negosyanteng kanhing hepe sa Bank of the Philippine Islands."}, {"text_idx": "#000008", "text": "Tungod sa labing taas nga gastos sa edukasyon, labaw nga nalimita ang akses sa kabatan-onan sa edukasyon. Narekord sa World Bank niadtong 2021 nga sa matag 10 ka kabatan-onang nagatungha sa elementarya, usa lamang ang nakahuman sa kolehiyo."}, {"text_idx": "#000009", "text": "Isip tubag, nagprotesta ang gatusan ka estudyante niadtong Abril 28 sa CHEd aron pugngan ang pagtaas sa twisyon ug uban pang balayronon. Ilalum sa bandila sa Rise for Education (R4E), alyansa sa mga estudyante nga nakigbisog alang sa ilang katungod sa edukasyon, gikundena nila ang pagkahakog sa tubo sa mga kapitalista sa sektor sa edukasyon ug ang CHEd isip \u201cbusiness partner\u201d niini."}, {"text_idx": "#000010", "text": "Sa katapusan sa moratoryum sa TOFI sa mga pangpublikong unibersidad, subli nang pagatugutan sa gubyerno ang mga state universities and colleges (SUCs) ug local universities and colleges (LUCs) nga patas-an ang mga balayronon. Buut pasabot, manginahanglan kini og dugang-pondo gikan sa gubyerno aron langkuban ang dugang balayronon sa mga estudyante sa epekto sa Free Tuition Act."}, {"text_idx": "#000011", "text": "Tungod kulang sa pondo ang edukasyon, pagatukmuron sa gubyerno ang mga pangpublikong unibersidad sa dalan sa pribatisasyon ug pagpatuman sa \u201cincome generating schemes\u201d sama sa socialized tuition ug pagpagamit sa mga yuta niini sa pribadong negosyo. Dili usab layong kibhangan ug mahimong limitado ang pagatugutang makasulod sa mga pangpublikong unibersidad aron mopahaum sa nagkagamay nga badyet."}, {"text_idx": "#000012", "text": "Ang pagpasagad sa estado sa edukasyon nagasugnod sa malukpanong kasuko sa mga kabatan-onan sa tibuok nasud ug nagatukmo kanila sa dalan sa hiniusang pagsukol aron depensahan ang ilang katungod sa edukasyon. Nakapunting ang ilang kasuko sa rehimeng Marcos nga maoy nag-unang babag karon sa pag-asdang sa tinuod nga nasudnon, syentipiko, ug makamasang edukasyon alang sa tanan."}]